לב פרחאלה

**לב פְרְחאלה** (בצ'כית: **Lev Prchala**; 23 במרץ 1892– 11 ביוני 1963) היה גנרל בצבא צ'כוסלובקיה בתקופה שבין שתי מלחמות העולם.

## ביוגרפיה
לב פרחאלה נולד בעיר אוסטרבה בחבל בוהמיה של האימפריה האוסטרו-הונגרית (כיום בצ'כיה). בשנת 1911, לאחר סיום בית ספר תיכון, החל ללמוד משפטים באוניברסיטת וינה. בשנת 1912 התנדב לשנת שירות בצבא האוסטרו-הונגרי, במהלכה עבר קורס קציני מילואים והועלה דרגת סגן משנה. בתום השנה חזר ללימודים באוניברסיטה. בפרוץ מלחמת העולם הראשונה גויס חזרה לשירות הצבאי. לחם בחזית המזרחית כמפקד פלוגת מקלעים. בשנת 1916 נפל בשבי של הצבא הרוסי. ברוסיה התגייס ללגיונות הצ'כוסלובקיים שלחמו לצד הרוסים למען שחרור ארצם. גם בלגיון שירת כמפקד פלוגת מקלעים. קיבל דרגת סרן. לאחר המהפכה הבולשביקית עזבו מרבית הקצינים הרוסים את הלגיון והקצינים הצ'כים והסלובקים הזוטרים תפסו את מקומם. לב פרחאלה מונה למפקד רגימנט ה-8 של הלגיון. יחד עם הלגיון נטל חלק במלחמת האזרחים ברוסיה, במהלך המלחמה התקדם מהר בסולם הדרגות במאי 1919 קודם לדרגת קולונל ומונה למפקד הדיוויזיה ה-3 בלגיון.

בשנת 1920 חזר לצ'כוסלובקיה יחד עם שאר חיילי הלגיון. הוא שולב בצבא צ'כוסלובקיה. בשנים 1921 נשלח לצרפת, שם למד באקדמיה צבאית בפריז. בשנת 1923 שב לצ'כוסלובקיה ומונה למפקד חטיבת קלעים הרריים. בשנת 1924 קודם לדרגת בריגדיר גנרל. בשנת 1927 מונה למפקד דיוויזיה ה-12 של צבא צ'כוסלובקיה. בשנת 1928 קודם לדרגת לוטננט גנרל. בשנת 1933 מונה למפקד המחוז הצבאי קושיצה. בשנת 1936 קודם לדרגת גנרל ארמייה.

בספטמבר 1938, עם תחילתו של המשבר הצ'כוסלובקי וגיוס המילואים של הצבא הצ'כוסלובקי מונה לב פרחאלה למפקד הארמייה ה-4. פרחאלה היה אחד המתנגדים לכניעה בפני הגרמניה הנאצית והתעמת על כך עם הנשיא אדוארד בנש. הוא תכנן הפיכה צבאית, שבסוף לא יצאה לפועל. בדצמבר 1938 הודח מתפקידו כמפקד ארמייה והועבר לשרת במטה הצבא בעיר ברטיסלבה. בהמשך התמנה למפקד כוחות הצבא הצ'כי באזור זקרפטיה. לאחר הכיבוש ההונגרי של אזור זקרפטיה במרץ 1939, היגר לפולין.

באוגוסט 1939 הקים לב פרוחאלה בפולין את הלגיון הצ'כי והסלובקי, שהורכב ממהגרים צ'כוסלובקים. חברי הלגיון לבשו בגדים אזרחיים ולא החזיקו בנשק. לאחר הפלישה הנאצית לפולין ביקש לב פרחאלה מהפולנים לקבל מדים ונשק, כדי להשתתף בלחימה נגד הגרמנים הפולשים. בקשותיו לא נענו. ב-4 בספטמבר, כשהיה ברור כי הגרמנים מתקרבים לאזור, החלה היחידה לסגת מזרחה, תחת הפצצות של הגרמנים. במהלך הנסיגה התפצל הלגיון לכמה קבוצות. הקבוצה בראשותו של לב פרחאלה הגיעה לעיר לבוב. ב-17 בספטמבר 1939 פלש הצבא האדום למזרח פולין. רוב החיילים הצ'כוסלובקים, נאלצו להיכנע לחיילי הצבא האדום. קבוצה קטנה של כ-150 חיילים בראשותו של לב פרחאלה הצליחה לחצות את הגבול לרומניה. מרומניה עבר פרחאלה לצרפת ומשם לבריטניה.

במהלך כל תקופת מלחמת העולם השנייה התגורר בבריטניה. הוא המשיך להתעמת עם הנשיא הגולה אדוארד בנש, בעיקר בשל שיתופו של האחרון עם הקומוניסטים. לכן, בשנת 1940, הדיח בנש את פרחאלה מהחברות מהצבא הצ'כוסלובקי הגולה. בתום המלחמה לא חזר לצ'כוסלובקיה. הוא התגורר בבריטניה ובהמשך עבר למערב גרמניה, שם התגורר במינכן. פרחאלה היה פעיל בארגונים של הגולים מצ'כוסלובקיה. הוא מת ב־11 ביוני 1963 במהלך החופשה באזור שטיריה שבאוסטריה. נקבר בבית העלמין במינכן.

## קישורים חיצוניים

* לב פרחאלה, באתר valka

קטגוריה:גנרלים צ'כוסלובקים
קטגוריה:אנשי צבא אוסטרו-הונגרים במלחמת העולם הראשונה
קטגוריה:אוסטרו-הונגרים שנשבו במלחמת העולם הראשונה
קטגוריה:לגיונרים צ'כוסלובקים במלחמת האזרחים ברוסיה
קטגוריה:קצינים בלגיון הכבוד
קטגוריה:מעוטרי צלב המלחמה
קטגוריה:מעוטרי אות האריה הלבן
קטגוריה:מעוטרי עיטור ולדימיר הקדוש
קטגוריה:מעוטרי צלב המלחמה הצ'כוסלובקי
קטגוריה:מעוטרי צלב הגבורה
קטגוריה:מעוטרי אות השירות המצוין
קטגוריה:מסדר כוכב רומניה
קטגוריה:מהגרים מצ'כוסלובקיה לממלכה המאוחדת
קטגוריה:ילידי 1892
קטגוריה:נפטרים ב-1963